**Általános Indokolás**

1.) A Kormány a veszélyhelyzet kihirdetéséről szóló 40/2020. (III. 11.) Korm. rendelet (a továbbiakban: Korm. rendelet) 1. §-ával az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki. A veszélyhelyzet a közgyűlés és az önkormányzat működését jelentős mértékben befolyásolta. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján ugyanis veszélyhelyzetben a települési önkormányzat képviselő-testületének feladat- és hatáskörét a polgármester gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti. Az előbbiekkel összefüggésben a veszélyhelyzet ideje alatt – április, május és június hónapokban – nem kerülhetett sor közgyűlési ülés, valamint 2020. I. félévében közmeghallgatás tartására.

Kecskemét Megyei Jogú Város Önkormányzata Közgyűlésének a Közgyűlés és Szervei Szervezeti és Működési Szabályzatáról szóló 4/2013. (II.14.) önkormányzati rendelete (a továbbiakban: SZMSZ) 6. §-ában foglaltak alapján a közgyűlés – január, július és augusztus hónapok kivételével – havonta egy alkalommal, lehetőség szerint minden hónap utolsó csütörtöki napján rendes ülést tart. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 44. §-a szerint a képviselő-testület szükség szerint, a szervezeti és működési szabályzatban meghatározott számú, de évente legalább hat ülést tart. Az SZMSZ 29. § (1) bekezdése alapján a közgyűlés évente két alkalommal közmeghallgatást tart. Az Mötv. 54. §-a alapján a képviselő-testület évente legalább egyszer előre meghirdetett közmeghallgatást tart.

A veszélyhelyzet rávilágított arra, hogy a közgyűlési ülések és a közmeghallgatás tartására vonatkozóan az SZMSZ rugalmatlan, az Mötv-hez képest indokolatlanul szigorúbb rendelkezéseket tartalmaz, amely előre nem várt helyzetben ahhoz vezet, hogy a közgyűlés nem tudja betartani saját működésére vonatozóan a maga által megállapított szabályokat. Erre tekintettel célszerűnek tűnik az Mötv. 44. § és 54. §-aiban rögzített rugalmasabb szabályozásnak megfelelően módosítani az SZMSZ-nek a közgyűlési ülések gyakoriságára és a közmeghallgatásra vonatkozó rendelkezéseit.

Az előbbiekkel összefüggésben lényeges kiemelni azt a körülményt, hogy a Tisztelt Közgyűlés maga dönt féléves munkatervéről, amelyben az SZMSZ 8. § (2) bekezdés b) pontja alapján konkrétan meghatározza a közgyűlési ülések időpontját.

A szabályozás aktualizálásával elérhető az önkormányzat rugalmasabb, akadálymentes és hatékonyabb működése, felkészülve az előre nem látható helyzetekre.

Mindezeken túlmenően a hatékonyabb működés elősegítésére, az önkormányzatot megillető elővásárlási jogról lemondó nyilatkozat kiadásával összefüggésben a polgármesterre átruházott feladat-és hatáskörök című 3. melléklet 1.81. ponttal történő kiegészítése vált szükségessé.

2.) Kecskemét Megyei Jogú Város Közgyűlése a 2020. február 13. napján megtartott ülésén döntött az SZMSZ módosításáról, ennek keretében egyebek mellett Kecskemét megyei jogú város minden egyéni választókerületében tanácsadó testületek létrehozásáról.

A közgyűlés az ülésen elhangzott módosító javaslatok megtárgyalását követően kialakított konszenzus alapján, a tanácsadó testületek tagságának összetételére vonatkozó szabályozás szövegét azzal a tartalommal fogadta el, hogy a tanácsadó testület megválasztott tagja az lehet, aki nagykorú és a kiírás szerint benyújtott jelentkezésben bemutatja az adott egyéni választókerületben kifejtett korábbi közösségi tevékenységét, valamint jövőbeli elképzeléseit.

Figyelembe véve, hogy az elfogadott jogszabályszöveg nem tartalmazza feltételként a tanácsadó testületek választott tagjai esetében azt, hogy az adott egyéni választókerületben lakóhellyel kell rendelkezniük, ezért az eredeti javaslat szerint elfogadott SZMSZ 69/A. § (7) bekezdés e) pontjában foglaltak szerint a megválasztott tagok megbízatásának megszűnése sem köthető a tanácsadó testület működési területén lévő lakóhelyük megszűnéséhez.

A fent hivatkozott jogszabályi rendelkezések megfelelő alkalmazása érdekében az SZMSZ 69/A. § (7) bekezdés e) pontjának hatályon kívül helyezéséről gondoskodnunk szükséges.

**Részletes indokolás**

A rendelet-tervezet 1. - 2. §-aihoz:

Az Mötv. 44. § -a határozza meg a képviselő-testület összehívásának éves gyakoriságára vonatkozó szabályokat, az Mötv. 54. §-a pedig a közmeghallgatás esetében alkalmazandó előírásokat. A rendelet-tervezet a közelmúlt tapasztalatait is figyelembe véve, egy a jövőben esetlegesen bekövetkező nem várt helyzet esetére is biztosítja a közgyűlés magasabb szintű jogszabályoknak megfelelő működését.

A rendelet-tervezet 3. § -ához:

A polgármesterre átruházott feladat- és hatásköröknek, az önkormányzatot megillető elővásárlási jogról lemondó nyilatkozat kiadásával kapcsolatos kiegészítését az önkormányzati feladatok ellátásának egyszerűsítése, valamint az ingatlanokkal kapcsolatos polgári jogi ügyletekkel összefüggésben induló és folyamatban lévő ingatlanügyi eljárások zavartalanságának biztosítása indokolja.

A rendelet-tervezet 4. § -ához:

A szakasz hatályon kívül helyező rendelkezést tartalmaz.

A rendelet-tervezet 5. §-ához:

A szakasz hatályba léptető rendelkezést tartalmaz.

A jogalkotásról szóló 2010. évi CXXX. törvény (a továbbiakban: Jat.) 17.§-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálatot végez a szabályozás várható hatásainak felmérése érdekében, mely az előterjesztés mellékletét képezi.